PÁR SLOV NA ZAČIATKU ROKA.

 Máme za sebou ťažký rok, a to tak v rodinnom kruhu, ako aj v spoločenskom živote či v práci. Náš život pozmenila pandémia koronavírusu. Tak to bolo aj v našej seniorskej organizácii. Väčšina plánovaných podujatí sa nedala uskutočniť. Najviac to bolo poznať na okresných, krajských či celoslovenských akciách JDS. I napriek ťažkostiam sa nám podarilo zorganizovať alebo sa zúčastniť niekoľkých hodnotných podujatí.

 10. februára 2020 sme mali v kultúrnom dome v Liptovskej Teplej výročnú členskú schôdzu. Okrem zhodnotenia činnosti v predošlom roku sme si vytýčili aj plán našich podujatí na rok 2020. Vtedy sme ešte ani nepomysleli, žeby nám tieto mohlo niečo prekaziť. Po schôdzi sme mali spoločenské posedenie s večerou, hudbou, tancom a na záver sme pochovali basu. Netušili sme, že rozlúčka s ňou nebude 40 dní, ale ktovie na ako dlho.

 19. februára sa 13 našich členov zúčastnilo okresnej fašiangovej zábavy seniorov v Stankovanoch. Vládla tam výborná nálada, ktorú okrem bohatého občerstvenia doplnila aj živá hudba, tanec, harmonikári, bohatá tombola a na záver aj rozlúčka s basou. V programe vystúpil aj náš spevácky krúžok s harmonikárom Ferkom Moravčíkom a tradičným zabávačom Petrom Hrbčekom. Ani sme netušili, že o necelé tri mesiace Peter, len 65-ročný, už nebude medzi živými...

 O niekoľko dní nato prišli zlé správy o šírení nákazy novým druhom vírusu a vzápätí aj zákaz všetkých hromadných podujatí. Znova sme sa zišli až na členskej schôdzi koncom júna. Po čiastočnom uvoľnení zákazu podujatí sme počas leta v rámci našej organizácie uskutočnili aspoň pár hodnotných podujatí.

 V júli to bol autobusový výlet do Vysokých Tatier. Nezabudnuteľná bola jazda lanovkou a následná vychádzka chodníkom korunami stromov a výstup na vyhliadkovú vežu v Bachledovej doline. Najprv sa nám to zdalo ťažko zdolateľné, najmä pre starších ľudí, napokon sme to všetci poľahky zvládli a mali sme krásny zážitok. Ďalšou zastávkou bola obec Ždiar. Tu sme absolvovali prehliadku múzea v Ždiarskom dome a zažili sme aj ždiarsku svadbu, do ktorej sme boli všetci aktívne zapojení. Po obede to bola prehliadka prezidentského loveckého zámku v Tatranskej Javorine. Krásny a výnimočný zážitok, aký sa len tak ľahko nedá absolvovať. Vstup do zámku je len jeden deň v týždni, aj to len tri vstupy spolu pre cca 60 ľudí, takže je umenie sa tam vôbec dostať. Podvečer ešte zastávka v Tatranskej Polianke s návštevou digitálnej galérie Poliankovo.

 Koncom júla sme boli na relaxe v aquaparku v Poprade. S nami bolo aj niekoľko mladších ľudí a detí. Krásny areál s nespočetnými atrakciami a najmä veľmi výhodná cena vstupu – len 6,50 € za osobu na celý deň !

 Začiatkom augusta sme mali spoločné posedenie pri kotlíkovom guláši a s hudobnou produkciou našej vlastnej seniorskej kapely v peknej záhrade pri našej klubovni.

 V auguste sa nám ešte vydaril hodnotný autokarový zájazd na tri dni na Moravu. Tento náš plánovaný zájazd sme uskutočnili v spolupráci s cestovnou kanceláriou ako náhradu za objednaný zájazd do Grécka, ktorý sa nedal uskutočniť. A tak sme vyriešili aj problém s vrátením zálohy, ktorú sme už začiatkom roka uhradili.

 V rámci zájazdu na Moravu sme toho zažili neúrekom. V prvý deň to bola prehliadka liehovaru R. Jelínka spojená s degustáciou troch druhov destilátov vo Vizoviaciach. Popoludní zasa pobyt v zoologickej záhrade v Lešnej u Zlína a prehliadka krásneho zámku. Druhý deň sme absolvovali návštevu svetoznámeho Kroměříža. Tu sme zažili prehliadku unikátneho arcibiskupského zámku, Květnej záhrady, ako i komentovanú prehliadku mesta so sprievodcom. Tretí deň sme v rámci nášho programu najprv navštívili Archeoskanzen v Modrej pri Velehrade, sladkovodnú a botanickú expozíciu Živá voda i Centrum slováckých tradic s ochutnávkou kvalitných druhov vína i destilátov. Popoludnie sme strávili v zaujímavej Kovo ZOO v Starom Meste u Uherského Hradišťa. Ubytovanie počas dvoch nocí sme mali v Otrokoviciach a po večeroch sme sa spolu zabávali, a to prvý večer v areáli záhradnej reštaurácie pri kúpalisku Štěrkovište a v druhý večer sme si urobili spoločenské stretnutie v spoločenskej miestnosti hotela. Našu zábavu nám dokázal oživiť aj náš harmonikár. Ako už máme zvykom, v cene zájazdu majú účastníci okrem dopravy, všetkých vstupov, nocľahu, aj kompletné celodenné stravovanie aj s nápojmi, takže teoreticky by nemusel už nikto minúť ani euro, čo všetci veľmi kladne hodnotia.

 14. septembra sa nám podarilo ešte zúčastniť okresného turistického výletu v obci Komjatná na pozvanie tamojšej ZO JDS a starostu obce. Bolo to nezabudnuteľné podujatie. Prehliadka nového kostola v časti Studničná, nasledovala prehliadka obce aj krásnej prírody, bohaté občerstvenie a kotlíkový guláš, ktorý sponzoroval starosta obce, ale i družná zábava, spev či tanec s harmonikármi.

 A to už bolo posledné podujatie v roku 2020, ktoré sa nám podarilo absolvovať. Opätovný zákaz hromadných stretnutí a podujatí nás zasa uzavrel v rámci svojich rodín.

 Cez rok sa nám podarilo ešte zabezpečiť rekreačno – liečebné pobyty v slovenských kúpeľoch so štátnou účelovou dotáciou pre 8 našich členov.

 Je nám ľúto, že sa nám nepodarilo zrealizovať množstvo ďalších našich plánovaných podujatí, výletov vlakom, návštev divadelných predstavení i kratších zájazdov, ale aj okresných či krajských podujatí, na ktorých sa vo veľkom počte vždy rady zúčastňujeme, ako napríklad športové hry, prehliadka speváckych a tanečných súborov, cezhraničné stretnutie dôchodcov, Ružomberskej lýry seniorov, krajského turistického zrazu a pod.

 V priebehu roka nás navždy opustila naša najstaršia , ale stále neuveriteľne aktívna členka Margita Mišáková vo veku 94 rokov. Nečakané boli aj úmrtia našich ešte pomerne mladých a vysoko aktívnych členov Petra Hrbčeka, Márie Jurkulákovej, Juraja Pondušu a Alžbety Krakovskej. Česť ich pamiatke !

**A čo v roku 2021 ?**

 Ťažko si robiť nejaké veľké plány, keďže nikto nevie, kedy sa opatrenia v súvislosti s pandémiou skončia, a čo všetko nám tento rok ešte prinesie. Výročné schôdze by sa mali uskutočniť do 15. marca, čo si myslím, že nebude reálne. Podľa mňa sa stretneme najskôr niekedy v máji. Ale i tak musíme mať v zálohe aspoň nejaký plán podujatí.

 V rámci našej ZO chceme zorganizovať posedenie pri guláši, zábavné podujatie Deň dôchodcov, 3-dňový zájazd na východné Slovensko a dva kratšie jednodňové autobusové zájazdy, výlet vlakom do Trnavy spojený s komentovanou prehliadkou mesta, či návštevy divadelných predstavení. Radi by sme sa zúčastnili aj plánovaných okresných , či krajských podujatí, ako Majálesu v Liskovej, rekreačného pobytu v Piešťanoch, krajského turistického zrazu, Ružomberskej lýry seniorov, krajských športových hier v Rabči či Krajskej prehliadky speváckych a tanečných súborov. Veríme, že aspoň časť z týchto podujatí sa nám vydarí a že spolu prežijeme pekné chvíle v našom kolektíve.

 Stanislav Ižo – predseda ZO JDS Lipt. Teplá